钦定古今图书集成/明伦汇编/皇极典/第270卷 > 管子 > 立政
## 钦定古今图书集成/明伦汇编/皇极典/第270卷 > 管子 > 立政

“分国以为五乡，乡为之师；分乡以为五州，州为之长；
分州以为十里，里为之尉；分里以为十游，游为之宗。
十家为什，五家为伍，什伍皆有长焉。”孟春之朝，君自
听朝，论爵赏校官，终五日。季冬之夕，君自听朝，论赏
罚刑杀，亦终五日。正月之朔，百吏在朝，君乃出令，布
宪于国。五乡之师、五属大夫皆受宪于太史。大朝之
日，五乡之师、五属大夫皆身习宪于君前。太史既布，
宪入籍于太府，宪籍分于君前。五乡之师，出朝，遂于
乡官，致于乡属，乃于游宗，皆受宪。宪既布，及反，致令
焉，然后敢就舍。宪未布，令未致，不敢就舍。就舍谓之
留令，死罪不赦。五属大夫皆以行车朝，出朝不敢就
舍，遂行。至都之日，遂于庙致属吏，皆受宪。宪既布，乃
发使者致令。以布宪之日，蚤晏之时，宪既布，使者以
发，然后敢就舍。宪未布，使者未发，不敢就舍。就舍，谓
之留令，死罪不赦。宪既布，有不行宪者，谓之不从令，
罪死不赦。考宪而有不合于太府之籍者，侈曰专制，
不足曰亏令，罪死不赦。首。宪既布，然后可以布宪。
凡将举事，令必先出，曰事。将为其赏罚之数，必先明
之。立事者谨守令以行赏罚，计事致令复。赏罚之所
加，有不合于令之所谓者，虽有功利，则谓之专制，罪
死不赦，首事既布，然后可以举事。